Dactylorhiza majalis ssp. integrata

Dactylorhiza majalis ssp. integrata er ei plante i marihandslekta Dactylorhiza i orkidéfamilien (marihandfamilien) Orchidaceae. Han er ikkje registrert i den norske Artsdatabanken, men dette kan truleg vere den same planta som der er kalla stormarihand (Dactylorhiza praetermissa) og er representert med nokre få einskildfunn i herbariebelegg.

 Systematikk 
Dactylorhiza majalis ssp. integrata høyrer til kongsmarihand-gruppa D. majalis. Heile gruppa er tetraploid og har truleg kome til ved hybridisering mellom dei to diploide plantene engmarihand (D. incarnata) og skogmarihand (D. maculata ssp. fuchsii), kopla med dobling av kromosomtalet. 

I Gyldendals store nordiske flora er Dactylorhiza majalis ssp. integrata ført opp med det norske namnet stormarihand. Hedrén mfl. (2012) seier at dette er den same orkideen som Artsdatabanken kallar stormarihand med det vitskaplege namnet D. praetermissa, og som er registrert med eit omdiskutert funn på Stadlandet, eit funn som blir avvist av Hedrén. Den same orkideen er av andre kjelder òg kalla D. majalis ssp. praetermissa.

I Field Guide to the Orchids of Europe and the Mediterranean (2019) er artsnamnet D. praetermissa (og dermed òg underartsnamnet D. majalis ssp. praetermissa) avvist og ført opp som synonym for D. majalis ssp. integrata.  Omvendt handsamar WFO – The World Flora Online og Plants of the World Online D. majalis ssp. integrata som eit synonymnamn for D. majalis ssp. praetermissa. 

 Utbreiing 
Denne orkideen blir rekna som sårbar (VU) i Sverige og livskraftig i Danmark (LC). Det svenske namnet er englandsnycklar og det danske er priklæbet gøgeurt.

I den svenske Artfakta og den danske Naturbasen er det òg oppgitt ein varietet:
Dactylorhiza majalis ssp. integrata var. junialis (i Sverige ikkje raudlistevurdert, i Danmark LC), svensk namn leopardnyklar, dansk namn ringplettet gøgeurt

 Hybridar 
Det er registrert hybridar med grasmarihand (Dactylorhiza incarnata ssp. incarnata × majalis ssp. integrata) i Danmark. Der er det òg registrert nokre funn av hybriden med nominatunderarten av kongsmarihand (Dactylorhiza majalis ssp. integrata var. integrata × Dactylorhiza majalis ssp. majalis). Dette er då truleg den same som òg er funne i Nederland (der med namnet Dactylorhiza majalis ssp. majalis × majalis ssp. praetermissa eller Dactylorhiza majalis nothossp. godferyana, alternativt Dactylorhiza ×godferyana). 

 Referansar 

 Bakgrunnsstoff 


Kategori:Orkidear i Sverige
Kategori:Orkidear i Danmark
Kategori:Marihandslekta